December 2020

**Finansiel strategi for Frederiksberg VUC&STX**

**Formål**

Den finansielle strategi fastlægger de overordnede rammer for Frederiksberg VUC & STXs finansielle risikostyring, herunder at skolen ikke påtager sig unødvendige finansielle risici. Samtidig beskriver den ansvarsforholdene for skolens finansielle risici, og de dertil hørende beslutninger og kompetencer.

Den finansielle strategi udstikker retningslinjer for styring af skolens gæld, herunder låneoptagelse og omlægning af gæld samt skolens placering af overskudslikviditet og investeringer i obligationer/ investerings­foreningsbeviser.

Den finansielle strategi udstikker også retningslinjer for styring og overvågning af den finansielle status.

Det overordnede formål er at tilvejebringe grundlag for budgetsikkerhed, balance mellem fremtidige afdrag og den fleksible likviditet (likviditetsstyring) samt at bidrage til styring af de regnskabsmæssige resultater.

Frederiksberg VUC & STX ønsker en høj grad af budgetsikkerhed og har derfor en forsigtig tilgang til styring af gæld samt investering af overskydende likviditet. Hovedparten af budgettets store poster er afhængig af kursisttal, søgetal, optag og frafald, som ligger uden for denne strategi, mens finansielle indtægter og udgifter samt likviditet omfattes af strategien.

Styring af disponibel likviditet er en væsentlig opgave, idet skolen skal sikre sig, at der til en hver tid er likvider nok til løbende at betale lønninger, leverandører, øvrige kortsigtede forpligtelser samt renter og afdrag på skolens realkreditgæld.

**Kompetencer og rapportering**

Beslutning om optagelse af lån eller omlægning af eksisterende lån – herunder lånetype, lånebeløb, løbetid og afdragsform – træffes af bestyrelsen. Bestyrelsen kan bemyndige skolens rektor og bestyrelsesformand til at hjemtage lån i overensstemmelse med retningslinjer aftalt med bestyrelsen.

Dokumenter vedrørende skolens låneoptagelse underskrives af skolens rektor og bestyrelsesformand, såfremt bestyrelsen har bemyndiget dette. Alternativt underskrives dokumenterne af hele bestyrelsen.

Rektor og økonomiansvarlig rapporterer om skolens finansielle status efter behov, dog altid i forbindelse med fremlæggelse af årsrapporten på bestyrelsesmødet i foråret. Alle bestyrelsesmedlemmer kan stille spørgsmål om strategien på skolens ordinære bestyrelsesmøder.

**Finansielle aktiver og samarbejde med pengeinstitut**

Frederiksberg VUC&STXs finansielle aktiver består af indestående i Danske Bank (SKB-konti).

Frederiksberg VUC&STX er forpligtet til at anvende Statens Koncern Betalinger (SKB-systemet), jf. § 11 stk. 2 i regnskabsbekendtgørelsen, der pt. er bundet til Danske Bank.

Skolens rektor og økonomiansvarlig vurderer løbende skolens likviditetsmæssige beredskab, og hvis det skønnes større end, hvad der vurderes nødvendigt for de daglige transaktioner, kan midlernes placering overvejes. Det skal ske med henblik på at opnå en højere forrentning. Forrentningen skal altid ses i lyset af den kursrisiko en eventuel placering har.

Skolen er via bestemmelserne i bekendtgørelse af lov om institutioner for almengymnasiale uddannelser og almen voksenuddannelse begrænset i sine investeringsmuligheder:

*§ 21. Bestyrelsen skal forvalte institutionens midler, så de bliver til størst mulig gavn for institutionens formål.*

*Stk. 2. Institutionen er forpligtet til at vedligeholde de bygninger, den ejer, på et forsvarligt niveau i overensstemmelse med en af bestyrelsen godkendt flerårig plan og til at sikre en forsvarlig standard af udstyr m.v. til de tilskudsberettigede aktiviteter. Ministeren for børn, undervisning og ligestilling kan fastsætte regler om institutionernes byggevirksomhed.*

*Stk. 3. Midler, der ikke er nødvendige for institutionens daglige drift, skal under hensyntagen til sikkerheden anbringes på en eller flere af følgende måder:*

*1) Som indestående i pengeinstitutter hjemmehørende i Danmark eller i et andet land inden for Det Europæiske Økonomiske Samarbejdsområde (EØS).*

*2) I fondsaktiver udstedt af danske realkreditinstitutter, KommuneKredit eller andre danske finansieringsinstitutter under offentligt tilsyn.*

*3) I fondsaktiver eller gældsbreve, for hvilke den danske stat eller en dansk kommune står som udsteder eller garant.*

*4) I værdipapirer fra et EU/EØS-medlemsland, bortset fra aktier og investeringsbeviser, som efter deres art og sikkerhed kan sidestilles med de aktiver, der er nævnt i nr. 2 og 3.*

*Stk. 4. Institutionen kan uanset bestemmelsen i stk. 3, nr. 4, under størst mulig hensyntagen til sikkerheden i fornødent omfang anbringe likvide midler i andelsbeviser med begrænset hæftelse eller i aktier i det pengeinstitut, som institutionen bruger som sin sædvanlige bankforbindelse, og i andelsbeviser med begrænset hæftelse i forsyningsvirksomheder m.m., hvis institutionen derved opnår økonomiske fordele. Andelene og aktierne skal afhændes, hvis institutionen skifter pengeinstitut eller ikke længere opnår den økonomiske fordel.*

Frederiksberg VUC&STX ønsker at minimere kursrisikoen ved investeringer, og der investeres derfor kun i danske obligationer eller investeringsforeninger, der bygger på danske obligationer.

Frederiksberg VUC&STXs likvide beholdning svinger meget i løbet af året. Indestående i banken er højt omkring årsskiftet og lavest omkring den 20. marts, hvor ministeriets forudbetaling til skolen er tilsvarende lavest.

Skolen skal have likvider nok til at svare de kortsigtede forpligtigelser, hvis ministeriets tilskudsudbetaling er forsinket. Bankindestående bør derfor altid være minimum DKK 10 mio. svarende til skolens nettolønudgifter i 2 måneder.

Rektor og økonomiansvarlig overvåger skolens likvide beredskab og placering af overskudslikviditet. Såfremt der er forslag til ændringer, fremlægges forslagene på førstkommende bestyrelsesmøde. Herefter tager bestyrelsen stilling til om placeringen skal ændres. Såfremt beslutning omkring likviditeten ikke kan afvente et kommende bestyrelsesmøde, kan rektor og økonomiansvarlig rundsende et forslag til samtlige bestyrelses­medlemmer og opnå godkendelse af eventuel ændring.

Frederiksberg VUC&STX har på nuværende tidspunkt ikke investeret noget likviditet.

**Låneoptagelse**

Frederiksberg VUC&STXs finansielle gæld består udelukkende af realkreditgæld. Skolen har hverken banklån eller kassekredit.

Frederiksberg VUC & STX vægter finansiel sikkerhed højt og optager på den baggrund ikke risikable lån, som eksempelvis variabelt forrentede lån kombineret med afledte finansielle instrumenter som renteswap- eller renteloftsaftaler.

Budgetsikkerheden styrkes ved at have forudsigelige og faste renter og afdrag, og der ønskes derfor primært fastforrentede lån i danske kroner.

Denne låneprofil er opretholdt i forbindelse med omlægning af skolens lån i 2020. Der er optaget 30-årigt kreditforeningslån til 1% i rente. Skolen har valgt at kurssikre i forbindelse med omlægningen for at undgå en finansiel usikkerhed. Ud fra risikoprofilen er valgt en finansiering, hvor hovedparten af realkreditgælden er med fast rente, mens en mindre del er med variabel rente.

Frederiksberg VUC & STX har haft en svingende likviditet gennem årene, som dog i 2020 bliver god igen. Der har derfor tidligere været behov for optagelse af banklån/kassekredit. Såfremt den likvide situation ændres, således at det kan være gunstigt for skolen med banklån fremlægges dette for bestyrelsen.

Rektor og økonomiansvarlig overvåger skolens realkreditlån. Såfremt der er forslag til omlægning, optagelse af nye lån eller ekstraordinære afdrag fremlægges forslagene på førstkommende bestyrelsesmøde. Herefter tager bestyrelsen stilling til forslaget. Såfremt beslutning omkring skolens lån ikke kan afvente et kommende bestyrelsesmøde, kan rektor og økonomiansvarlig rundsende et forslag til samtlige bestyrelsesmedlemmer og opnå godkendelse af eventuel ændring.

Fremlagt på bestyrelsesmødet i den 2. december 2020

Thøger Johnsen Jacob Friis Kjærgaard

Bestyrelsesformand Rektor